Martin Henriksen (DF), 2014-03-28:
Tak for det.
Selv om der jo ikke var opbakning til at støtte op om Dansk Folkepartis beslutningsforslag, vil jeg da glæde mig over, at ministeren sagde, at man kunne stramme praksis op, og at man ville kigge på at stramme praksis op, f.eks. i forhold til Somalia.
Jeg noterede mig også, at Venstres ordfører, hr. Martin Geertsen, sagde, at Venstre – såfremt vælgerne en dag ønsker at sammensætte Folketinget sådan, at Venstre igen får mulighed for at få indflydelse, som de havde tidligere – ønsker at kigge på, om praksis kan strammes op.
Så det tager vi selvfølgelig med os fra Dansk Folkepartis side.
Det synes vi er ganske udmærket, og jeg synes også, at man kan bygge videre på noget af det, som De Konservative og Liberal Alliance var inde på.
Jeg er selvfølgelig ked af, at man ikke kan støtte Dansk Folkepartis beslutningsforslag, som det ligger, for det er Dansk Folkepartis opfattelse, at der er behov for at ændre de nuværende regler for varigheden af tidsbegrænsede opholdstilladelser efter udlændingelovens § 7 og § 9 b.
Som reglerne er i dag, risikeres det, at visse udlændinge, der er kommet hertil som asylansøgere og har fået tidsbegrænset ophold i Danmark, bliver længere, end hvad der er nødvendigt, fordi myndighederne ikke jævnligt tjekker grundigt nok, om grundlaget for deres ophold i Danmark stadig væk er til stede.
Det er vores opfattelse, at alt for mange af de udlændinge, der opholder sig i Danmark på en tidsbegrænset opholdstilladelse, i for stort omfang enten lever på offentlig forsørgelse, havner i kriminalitet eller på anden vis udgør en række integrationsproblemer.
Danmark har hjulpet mange flygtninge, og det er kun rimeligt, at flygtninge vender tilbage, når der ikke længere er grundlag for deres ophold i Danmark.
Med dette forslag ønsker Dansk Folkeparti at sikre, at både de personer, det handler om, og de danske myndigheder jævnligt – det vil sige mindst en gang årligt – vurderer, om grundlaget for en tildelt tidsbegrænset opholdstilladelse stadig væk er til stede.
Er der ikke grundlag for at tildele en ny etårig tidsbegrænset opholdstilladelse, skal politiet iværksætte de sædvanlige hjemsendelsesforanstaltninger.
Vedkommende skal altså hjemsendes og i yderste konsekvens om nødvendigt med tvang.
Er der grundlag for, at man på ny bliver tildelt en tidsbegrænset opholdstilladelse, vil denne blive tildelt.
Vi er selvfølgelig opmærksomme på, at dette forslag kan give øgede administrative udgifter, hvad andre også har været inde på.
Men jeg må så sige, at disse øgede udgifter kan dækkes af den besparelse, der opnås ved, at en stor gruppe udlændinge skal opholde sig kortere tid i Danmark.
Derudover forventer vi også, at der vil komme et markant fald i antallet af asylansøgere som en konsekvens af de nye regler, som ville træde i kraft, hvis dette beslutningsforslag blev vedtaget.
Dermed ville en vedtagelse af dette beslutningsforslag medføre markante og langsigtede forbedringer af dansk økonomi, og det kunne eksempelvis bruges til forbedringer af den borgernære velfærd eller til at afdrage på gæld.
Jeg synes også, det er vigtig at slå fast, at når man kigger på befolkningssammensætningen i Danmark, kan man se, at der ikke er nogen tvivl om, at mange flygtninge ender med at slå sig permanent ned i Danmark – dette til trods for, at opholdstilladelsen på papiret er tidsbegrænset.
Oprindelig var de her tidsbegrænsede hjælpeforanstaltninger jo tænkt som midlertidige foranstaltninger.
Dertil kommer i øvrigt, at vi jo kan se, at mange flygtninge, når de er kommet hertil, efterfølgende søger om familiesammenføring.
Vi kan også se, at der er en del af dem, der får mulighed for at få permanent opholdstilladelse, og denne regering har jo – selv om ministeren bliver ved med at sige, at man mener, at flygtninge skal være her midlertidigt – gjort det nemmere for flygtninge at få en permanent opholdstilladelse.
Så det strider imod det, ministeren står og siger fra Folketingets talerstol.
Derudover kan vi konstatere, at når vi med jævne mellemrum stemmer om, hvorvidt vi skal have nye statsborgere i Danmark – nye borgere skal tildeles dansk indfødsret – så har mange af dem, der får statsborgerskab, flygtningebaggrund, og dermed ender de jo med at blive her permanent.
Så en ting er, hvad der står på papiret, noget andet er, hvad der sker i virkelighedens verden.
Derfor er vi selvfølgelig ærgerlige over, at der ikke er opbakning til vores forslag, men vi har lyttet os til, at der er nogle partier, der trods alt godt kan se, at vi har en pointe et eller andet sted.
Jeg vil så også gerne sige, at det jo er rigtigt nok, at der er i nogle lande kan være krig og ufred i mange år – det er rigtigt nok, det kan der være i mange år.
Men vi må også huske på, at når vi tildeler en opholdstilladelse på f.eks. asylområdet, sker det jo ikke kun ud fra en vurdering af, om der er krig og ufred i landet.
Man vurderer først og fremmest ud fra, om personen er individuelt forfulgt.
Der kommer jo også mennesker til Danmark fra lande, hvor der er uro, og søger om at få en opholdstilladelse her, men får afslag, fordi de ikke er individuelt forfulgt.
Der kan jo godt være uro i nogle lande, og selv om der er uro, kan man stadig inddrage opholdstilladelsen, fordi uro ikke er ensbetydende med, at hver enkelt person i det land er individuelt forfulgt.
Så jeg synes, der er behov for at nuancere debatten.